1453-ban "kezep wcza" illetve "Media platea Ascendendo. Intra Muros" (falon belüli közép utca) néven említették. 1566-ból német neve is fennmaradt: "Mittelgasse." Miután az utca folytatása is megépült a városfalon kívül, ez lett a Belső-Közép utca; 1640-ben "Belseö Keözeputcza" volt az írásmódja. A 19. század második felében a Belső- előtag Bel-re rövidült. 1899-ben kapta a Deák Ferenc utca nevet. A román hatalom 1923-ban a "Str. Regina Maria" nevet adta Mária román királyné tiszteletére. A második bécsi döntést követő években a neve ismét Deák Ferenc utca lett, majd 1945-ben visszakapta a Regina Maria nevet. 1948 és 1958 között "Molotov"ról, utána "Dr. Petru Grozá"ról nevezték el. A rendszerváltást követően 1990-ben a "Bulevardul Eroilor" (Hősök útja) nevet kapta az 1989. decemberi események emlékezetére.